CELEX: 32019D1733
Language: mt
Date: 2019-10-15 00:00:00
Title: Deċiżjoni ta’ Implimentazzjoni tal-Kummissjoni (UE) 2019/1733 tal-15 ta’ Ottubru 2019 dwar il-valutazzjoni magħmula skont ir-Regolament (UE) 2018/1139 tal-Parlament Ewropew u tal-Kunsill fir-rigward tal-eżenzjoni temporanja minn ċerti dispożizzjonijiet tar-Regolament tal-Kummissjoni (UE) Nru 1178/2011 mogħtija mir-Renju Unit (notifikata bid-dokument C(2019) 7401) (It-test bl-Ingliż biss huwa awtentiku) (Test b’rilevanza għaż-ŻEE)

17.10.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 264/39
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2019/1733
         tal-15 ta’ Ottubru 2019
         dwar il-valutazzjoni magħmula skont ir-Regolament (UE) 2018/1139 tal-Parlament Ewropew u tal-Kunsill fir-rigward tal-eżenzjoni temporanja minn ċerti dispożizzjonijiet tar-Regolament tal-Kummissjoni (UE) Nru 1178/2011 mogħtija mir-Renju Unit
         (notifikata bid-dokument C(2019) 7401)
         (It-test bl-Ingliż biss huwa awtentiku)
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/1139 tal-Parlament Ewropew u tal-Kunsill tal-4 ta’ Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91 (1), u b’mod partikolari l-Artikolu 71(2) tiegħu,
         Billi:
         
                     (1)
                  
                  
                     Fid-19 ta’ Ottubru 2018, ir-Renju Unit innotifika lill-Kummissjoni, lill-Aġenzija tal-Unjoni Ewropea għas-Sikurezza (“l-Aġenzija”) u lill-Istati Membri l-oħra li kienu taw eżenzjoni lil dawk kollha li applikaw għal liċenzja ta’ bdot mill-punt MED.B.001(d)1(i) tal-Anness IV (Parti-MED) tar-Regolament tal-Kummissjoni (UE) Nru 1178/2011 (2).
                  
               
                     (2)
                  
                  
                     L-eżenzjoni mogħtija mir-Renju Unit testendi l-applikazzjoni tal-punt MED.B.001(d)1(i) tar-Regolament (UE) Nru 1178/2011 għall-applikanti kollha għall-ħruġ inizjali ta’ liċenzja ta’ bdot kummerċjali (“CPL”), liċenzja ta’ bdot ta’ ekwipaġġ multiplu (“MPL”) u liċenzja ta’ bdot tat-trasport b’linja tal-ajru (“ATPL”).
                  
               
                     (3)
                  
                  
                     Skont il-punt MED.B.001(d)1(i) id-detenturi ta’ CPL, MPL u ATPL li ma jissodisfawx għalkollox ir-rekwiżiti ta’ ċertifikat mediku tal-klassi 1 biss jistgħu jingħataw limitazzjoni operattiva għal diversi bdoti (“OML”) “valida biss bħala kopilota jew ma’ kopilota kkwalifikat”.
                  
               
                     (4)
                  
                  
                     Ir-Renju Unit spjega li l-eżenzjoni kienet meħtieġa għal tliet raġunijiet. L-ewwel nett, skont ir-Renju Unit, il-formulazzjoni attwali tal-punt MED.B.001(d)1(i) tar-Regolament (UE) Nru 1178/2011 tmur kontra l-Att dwar l-Ugwaljanza tal-2010 tar-Renju Unit li jobbliga t-twettiq ta’ aġġustamenti raġonevoli biex jiġi evitat li l-persuni b’diżabbiltà jitqiegħdu fi żvantaġġ meta mqabbla mal-kontropartijiet tagħhom li m’għandhomx diżabbiltà. It-tieni, ir-Renju Unit jinvoka ħtiġijiet operattivi urġenti minħabba nuqqas ta’ ekwipaġġ tat-titjiriet ikkwalifikat fir-Renju Unit, filwaqt li jispjega li l-eżenzjoni se tassisti lir-Renju Unit b’dik l-isfida sistemika. It-tielet, ir-Renju Unit iqis li kien hemm inkonsistenza mhux ġustifikata bejn il-punt MED.B.001(d)1(i) imsemmi u l-punt MED.A.030 tar-Regolament (UE) Nru 1178/2011, peress li dan tal-aħħar jirreferi kemm għall-applikanti kif ukoll għad-detenturi ta’ liċenzja kummerċjali. Fl-aħħar nett, ir-Renju Unit ipprovda deskrizzjoni ta’ diversi miżuri ta’ mitigazzjoni li jakkumpanjaw lil dik l-eżenzjoni.
                  
               
                     (5)
                  
                  
                     Wara valutazzjoni, fil-15 ta’ Lulju 2019, l-Aġenzija tal-Unjoni Ewropea għas-Sikurezza tal-Avjazzjoni ħarġet rakkomandazzjoni negattiva dwar l-eżenzjoni.
                  
               
                     (6)
                  
                  
                     Il-Kummissjoni taqbel mar-rakkomandazzjoni tal-Aġenzija.
                  
               
                     (7)
                  
                  
                     Skont l-Artikolu 71(1) tar-Regolament (UE) 2018/1139, Stat Membru jista’ jagħti eżenzjoni biss jekk din tingħata lil kwalunkwe persuna fiżika jew ġuridika soġġetta għal dan ir-Regolament “f’każ ta’ ċirkostanzi urġenti mhux prevedibbli li jkunu qed jaffettwaw lil dawk il-persuni jew fil-każ tal-ħtiġijiet operazzjonali urġenti ta’ dawk il-persuni”, u sakemm jiġu ssodisfati l-kundizzjonijiet kollha stipulati fil-punti (a) sa (d) ta’ dak l-Artikolu.
                  
               
                     (8)
                  
                  
                     Il-Kummissjoni tikkunsidra li l-eżenzjoni mhijiex ġustifikata minn ċirkostanzi imprevedibbli li jaffettwaw lill-applikanti għal liċenzja CPL, MPL jew ATPL, u lanqas ma tindirizza ħtieġa operattiva urġenti ta’ dawk il-persuni.
                  
               
                     (9)
                  
                  
                     Fir-rigward ta’ “ċirkostanzi urġenti mhux prevedibbli” jew “ħtiġijiet operazzjonali urġenti”, il-Kummissjoni tinnota li applikant għal liċenzja CPL, MPL jew ATPL b’kundizzjoni medika speċifika ma jkunx qed iwettaq l-operazzjonijiet kollha tal-inġenju tal-ajru abbażi ta’ liċenzja CPL, MPL jew ATPL. Fil-fatt, tali applikant ikun sempliċement dispost li jidħol fil-professjoni tal-avjazzjoni u għalhekk ma jistgħux jintwerew “ċirkostanzi urġenti mhux prevedibbli li jkunu qed jaffettwaw lil dawk il-persuni” jew “ħtiġijiet operazzjonali urġenti ta’ dawk il-persuni”. Il-ġustifikazzjonijiet marbuta mal-allegata inugwaljanza tal-applikanti ma jbiddlux din il-konklużjoni, billi ma hemm xejn “urġenti” jew “imprevedibbli” fil-kundizzjonijiet mediċi ta’ dawk il-persuni.
                  
               
                     (10)
                  
                  
                     Barra minn hekk, il-Kummissjoni tinnota li l-eżenzjoni mogħtija hija ta’ natura ġenerali u tapplika għal “kwalunkwe applikant għal ħruġ inizjali ta’ ċertifikat mediku tal-Klassi 1 li jeħtieġ OML”. L-objettiv tal-eżenzjoni b’hekk huwa li tinbidel il-liġi tal-Unjoni b’mod ġenerali u tinfetaħ il-possibbiltà li tiġi applikata OML għal kategorija ġdida ta’ applikanti mingħajr ma jiġu indirizzati l-ħtiġijiet operattivi speċifiċi ta’ dawk il-persuni. Fil-fatt, l-eżenzjoni tindirizza l-problema ekonomika ta’ nuqqas futur possibbli ta’ bdoti mal-linji tal-ajru u mhux ħtieġa operattiva urġenti ta’ dawk il-persuni.
                  
               
                     (11)
                  
                  
                     Filwaqt li l-Kummissjoni tirrikonoxxi li l-problema ta’ nuqqas ta’ bdoti tista’ tkun kwistjoni sistemika għal xi Stati Membri, tali ġustifikazzjoni mhijiex fost dawk permessi skont l-Artikolu 71(1) tar-Regolament (UE) 2018/1139.
                  
               
                     (12)
                  
                  
                     Barra minn hekk, il-Kummissjoni tikkunsidra li l-eżenzjoni ma tissodisfax il-kundizzjoni tal-punt (b) tal-Artikolu 71(1) tar-Regolament (UE) 2018/1139, minħabba li din ma tissodisfax ir-rekwiżiti għas-sikurezza u mhijiex konformi mar-rekwiżiti essenzjali applikabbli tar-Regolament (UE) 2018/1139 u l-att ta’ implimentazzjoni rilevanti, jiġifieri r-Regolament (UE) Nru 1178/2011.
                  
               
                     (13)
                  
                  
                     Il-punt MED.B.001(d)1(i) tar-Regolament (UE) Nru 1178/2011 huwa bbażat fuq il-kunsiderazzjoni li l-bdoti esperjenzati biss (jiġifieri detenturi ta’ CPL, MPL u ATPL) jenħtieġ li jiġu eżentati minn ċerti rekwiżiti mediċi, minħabba li l-esperjenza ta’ bdot tgħin lill-bdot jirrispondi aħjar għall-fatturi ta’ stress ikkawżati mill-kundizzjonijiet mediċi tagħhom. Tali bdoti esperjenzati għandhom ukoll għarfien tajjeb tal-ippjanar tat-titjiriet u għalhekk ikunu kapaċi jieħdu l-azzjonijiet ta’ sikurezza xierqa hekk kif jiġu pperċepiti l-ewwel sintomi tal-kundizzjoni medika tagħhom. Tali bdoti esperjenzati jitħallew itiru biss bħala kopiloti jew ma’ kopilota kkwalifikat.
                  
               
                     (14)
                  
                  
                     Abbażi tal-livell attwali ta’ għarfien mediku, wieħed ma jistax jiggarantixxi grad suffiċjenti ta’ sikurezza meta bdot mingħajr esperjenza jiġi kkonfrontat bil-kundizzjoni medika tiegħu flimkien ma’ sfida stressanti jew mhux mistennija matul it-titjira. Filwaqt li l-progress fl-għarfien mediku jista’ jippermetti li jitneħħew restrizzjonijiet fuq uħud minn dawk il-kundizzjonijiet mediċi, jenħtieġ li tali deċiżjonijiet jittieħdu biss b’kunsiderazzjoni xierqa tal-aspetti ta’ sikurezza għal kull waħda mill-kategoriji ta’ kondizzjonijiet mediċi u b’konsultazzjoni mal-professjoni medika, u mhux abbażi ta’ eżenzjoni unika u ġenerali li ma tagħti l-ebda konsiderazzjoni ta’ dak it-tip. Il-miżuri ta’ mitigazzjoni proposti mir-Renju Unit ma jbiddlux dik il-konklużjoni. Fil-fatt, ir-Renju Unit ma ppropona l-ebda miżura ta’ mitigazzjoni tas-sikurezza għall-eżenzjoni flimkien mal-valutazzjoni tar-riskju regolari mwettqa matul l-eżamijiet ajrumediċi kollha.
                  
               
                     (15)
                  
                  
                     Minħabba f’hekk, l-implimentazzjoni tal-eżenzjoni taffettwa ħażin il-livell tas-sikurezza, u l-eżenzjoni mhix konformi mal-għanijiet ġenerali tas-sikurezza tar-Regolament (UE) 2018/1139.
                  
               
                     (16)
                  
                  
                     Fid-29 ta’ Marzu 2017, ir-Renju Unit ippreżenta n-notifika tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea (TUE). Skont l-Artikolu 50(3) tat-TUE, it-Trattati għandhom jieqfu milli japplikaw għall-Istat li ħiereġ mid-data tad-dħul fis-seħħ tal-ftehim dwar il-ħruġ jew, fin-nuqqas ta’ dan, sentejn wara n-notifika, sakemm il-Kunsill Ewropew, bi qbil mal-Istat Membru kkonċernat, ma jiddeċidix unanimament li jestendi dan il-perjodu. Il-perjodu ġie estiż darbtejn, l-aħħar darba bid-Deċiżjoni tal-Kunsill (UE) 2019/584 (3), li estendietu sal-31 ta’ Ottubru 2019.
                  
               
                     (17)
                  
                  
                     Fil-11 ta’ Jannar 2019, permezz tad-Deċiżjoni (UE) 2019/274 (4), il-Kunsill awtorizza l-iffirmar tal-ftehim dwar il-ħruġ miftiehem fil-livell tan-negozjaturi fl-14 ta’ Novembru 2018. L-Unjoni kkonfermat li hija lesta li tipproċedi malajr bl-iffirmar u l-konklużjoni tiegħu fil-każ li l-Parlament tar-Renju Unit japprova l-ftehim dwar il-ħruġ. Ir-Raba’ Parti tal-ftehim dwar il-ħruġ (5) tipprevedi perjodu ta’ tranżizzjoni li jibda mid-data tad-dħul fis-seħħ tal-ftehim, u li matulu d-dritt tal-Unjoni għandu jkompli japplika għar-Renju Unit u fih, kif stabbilit fil-ftehim.
                  
               
                     (18)
                  
                  
                     Fi kwalunkwe każ, din id-Deċiżjoni tapplika biss sakemm id-dritt tal-Unjoni japplika għar-Renju Unit u fih,
                  
               ADOTTAT DIN ID-DEĊIŻJONI:
         
            Artikolu 1
            L-eżenzjoni mir-rekwiżiti stipulati fil-punt MED.B.001(d)1(i) tal-Anness IV (Parti-MED) tar-Regolament (UE) Nru 1178/2011, mogħtija mir-Renju Unit u nnotifikata lill-Kummissjoni, lill-Aġenzija tal-Unjoni Ewropea għas-Sikurezza tal-Avjazzjoni u lill-Istati Membri l-oħra fit-19 ta’ Ottubru 2018, li tippermetti li l-bdoti l-ġodda jiġu eżentati minn ċerti rekwiżiti ajrumediċi, ma tissodisfax il-kundizzjonijiet stabbiliti fl-Artikolu 71(1) tar-Regolament (UE) 2018/1139.
         
         
            Artikolu 2
            Din id-Deċiżjoni hija indirizzata lir-Renju Unit tal-Gran Brittanja u l-Irlanda ta’ Fuq.
         
         
            Magħmul fi Brussell, il-15 ta’ Ottubru 2019.
            
               
                  Għall-Kummissjoni
               
               Violeta BULC
               
                  Membru tal-Kummissjoni
               
            
         
         
            (1)  ĠU L 212, 22.8.2018, p. 1.
         
            (2)  Ir-Regolament tal-Kummissjoni (UE) Nru 1178/2011 tal-3 ta’ Novembru 2011 li jistabbilixxi rekwiżiti tekniċi u proċeduri amministrattivi relatati mal-ekwipaġġi tal-ajruplani tal-avjazzjoni ċivili skont ir-Regolament (KE) Nru 216/2008 tal-Parlament Ewropew u tal-Kunsill (ĠU L 311, 25.11.2011, p. 1).
         
            (3)  Id-Deċiżjoni tal-Kunsill Ewropew (UE) 2019/584 meħuda bi qbil mar-Renju Unit tal-11 ta’ April 2019 li testendi l-perjodu skont l-Artikolu 50(3) TUE (ĠU L 101, 11.4.2019, p. 1).
         
            (4)  Id-Deċiżjoni tal-Kunsill (UE) 2019/274 tal-11 ta’ Jannar 2019 dwar l-iffirmar, f’isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (ĠU L 47 I, 19.2.2019, p. 1).
         
            (5)  Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, (ĠU C 144 I, 25.4.2019, p. 1).